**Taksonomi i historie**

Indledende er det vigtigt at skelne mellem kilder og grundbogsstof. Kilder er groft sagt tekster fra den samtid, der skrives om, der kan udtrykke holdninger, hvor grundbogsstof er historiebøger, der er skrevet i nutiden om begivenheder i fortiden. Historiebøger bør ikke udtrykke holdninger, men gør det undertiden.

**Redegørelse** i historie handler om (kort) overordnet at gengive de vigtigste forhold. Det gøres typisk ud fra grundbogstekster, men kan også betyde en kort indholdgengivelse af en kilde. Det er vigtigt at forstå, at en redegørelse ikke er et referat af en anden tekst, men en kortfattet gengivelse af emnet for teksten. Man kan for eksempel redegøre for begivenhederne i 1. verdenskrig. Eller man kan redegøre for deltagerne i 1. verdenskrig.

Grænsen mellem redegørelse og analyse i historiefaget er flydende. I **analysen** lægger man vægt på årsager og konsekvenser, eller man nuancerer (eller opdeler) noget, så man fx ser på forskellige interesser. En analyse er længere og mere dybdegående end en redegørelse. Man kan analysere et emne ud fra både grundbøger og kilder.

At **vurdere** betyder at tage stilling til noget. I historie kan man vurdere årsagerne til 1. verdenskrig. Det betyder, at man skal tage stilling til, hvilke årsager/konsekvenser der har betydet meget, og hvilke der har betydet mindre. Det gør man på baggrund af en redegørelse eller en analyse, som har fremdraget en mængde muligheder, man kan tage stilling til. I en vurdering kan man benytte sig af både grundbogsstof og kilder, men det er typisk, at man forsøger at vurdere på baggrund af mere end en tekst. (Men flere kilder kan dog fx godt være optrykt i den samme bog).

At **diskutere** er i historie (ligesom i andre fag) at tage stilling på baggrund af en neutral gennemgang af flere (mindst to) muligheder eller synspunkter. Diskussionen minder således om vurderingen.

Som i andre fag stiger graden af selvstændighed fra redegørelse over analyse til vurdering/diskussion. Historie handler dog ofte om fjerne og dermed svært tilgængelige emner, så en redegørelse kan være svær nok i sig selv.

**Empiri, teori og metode i historie**

Historie kan defineres både som et humanistisk og et samfundsvidenskabeligt fag.

Mht. den **humanistiske del** er det fortolkningen af tanker, tekster, handlinger etc., der er det metodiske princip. Se under empiri og metode i dansk.

Udgangspunktet for den **samfundsvidenskabelige** undersøgelse (empiri) kan defineres som de strukturer og elementer, som menneskelige fællesskaber består af – EU, den danske stat, familien, fritidsklubben. Undersøgelsernes metoder kan inden for samfundsvidenskab være kvantitative, som udtrykkes i tal eller størrelser, eller kvalitative hvor andre mere nuancerede forhold end tal er gældende. Konkret kan metoderne f.eks. være statistisk analyse, observation, eksperiment, simulation etc.

**Taksonomi i dansk**

I dansk arbejder vi dels med primærlitteratur eller primærtekster og sekundærlitteratur eller sekundærtekster.

**Primærlitteratur/-tekster** er fiktive eller ikke-fiktive tekster inden for det litterære/sproglige/mediemæssige stofområde, som er den centrale genstand for vores opgave. Det kan altså være en roman, en artikel, en film etc.

**Sekundærlitteraturen/-sekundærteksterne** er det oftest ikke-fiktive faglitterære materiale, der skal bruges som redskaber til undersøgelsen af primærlitteraturen. Det kan være litteraturhistorie, litterære analyser, grundbøger i sprog og grammatik, fagbøger om medier og journalistik, filmanmeldelser etc.

Som du kan se af ovenstående taksonomiske oversigt er det nederste trin på den taksonomiske stige **referatet, redegørelsen og beskrivelsen**.

Her arbejder du med tekstens mest overfladiske lag, som f.eks. kunne være et referat af handlingen, en redegørelse for /beskrivelse af tekstens udgivelsesår, forfatter, tema, emner, tekstens ydre komposition etc.

Det næste trin er **analysen.** Her fokuserer du stadig på arbejdet med din primærtekst, men du bevæger dig nu ned i en dybere og mere kompleks analyse af værkets dybere lag. Du ser på elementer som indre komposition, anvendelse af sprog og stil, personernes karakter, adfærd og relationer, miljøet, argumentationsformer i ikke-fiktive tekster, dramaturgiske elementer i film, drama etc.

**Fortolkningen**  er det næste trin sammen med sammenfatning og refleksion. Her sammenfatter du dine iagttagelser og konklusioner fra analysen og ser på, hvad teksten vil fortælle, eller hvilken oplevelse den vil give sine læsere. Når man fortolker, så læser man en mening, der ligger bagved teksten - altså som ikke kan læses umiddelbart, men som alligevel er en del af kunstværket. Til fortolkningen kan man få god hjælp af sekundærlitteraturen og af at bruge bestemte metoder. Fx skal symboler i tekster fortolkes, for deres betydning står der ikke direkte. Eller modsætninger i teksten kan fortolkes til at dække noget bredere. Er der fx en rig og en fattig person, der mødes, kan det fortolkes bredere som forskellige samfundsgrupper. Under fortolkningen hører også budskabet.

Du bevæger dig på dette trin mellem din primærteksts univers og verden udenfor.

Endelig på det sidste trin arbejder du med, hvilke sammenhænge værket/teksten indgår i. Hvordan kan værket **perspektiveres** til historiske, litterære, mediemæssige, sproglige sammenhænge uden for sig selv. Hvordan relaterer det sig til andre værker/tekster. Hvilken kontekst er det placeret i. Hvilken betydning har det eller har det haft.

**Empiri, teori og metode i dansk**

Dansk hører med til det humanistiske hovedområde.

Udgangspunktet for humanistiske undersøgelser (empiri) er dels det ikke-håndgribelige i form af tanker, ytringer, handlinger, ideer og følelser etc. og dels det håndgribelige i form af sprog, skrifter, kunstværker, arkitektur etc.

Dansk’s metode er den hermeneutiske, som arbejder med fortolkningen som forudsætning for erkendelsen (forforståelsen) og omvendt. Dette kaldes den hermeneutiske spiral.

**Anvendte begreber i skriftlige opgaveformuleringer**

I det følgende kan du se en oversigt over, hvilke begreber du typisk vil støde på i opgaveformuleringer i dansk og historie. De 4 kolonner læst fra venstre mod højre angiver en stigende taksonomi, hvilket betyder, at du på det *unistrukturelle* niveau befinder dig på det laveste faglige niveau, og omvendt på det *udvidet abstrakte* niveau befinder dig på det højeste faglige niveau. For at opfylde kravene til en god opgave, skal du kunne arbejde og demonstrere faglig viden på mindst de 3 første niveauer.

**SOLO taksonomi**

|  |  |  |  |  |
| --- | --- | --- | --- | --- |
|  | **Unistrukturel** | **Multistrukturel** | **Rational** | **Udvidet abstrakt** |
|  | **Fokus på et enkelt relevant aspekt** | **Flere relevante enkelt-aspekter inddrages, men samordnes ikke** | **Flere relevante enkeltaspekter samordnes til en sammenhængende helhed med konklusioner. Sammenhængen er forstået** | **Besvarelsen i de forudgående faser skaber en forståelse for bagvedliggende strukturer**  **Mere abstrakte teorier og principper inddrages til belysning** |
| **Dansk** | *Værk*  Referat  Beskrivelse  Redegørelse | *Værk*  Analyse | *Værk/intertekstuelt*  Fortolkning  Sammenligning  Sammenfatning  Diskussion  Refleksion | *Intertekstuelt/*  *interkulturelt*  Diskussion  Refleksion  Perspektivering  Vurdering |
| **Historie** | Redegørelse | Analyse | Vurdering  Diskussion | Vurdering  Diskussion |